RETNINGSLINJER FOR KONTAKT MED PRESSE OG MEDIA

POSITIV KONTAKT MED PRESSEN FRA MEDLEMMENE:

All kontakt mellom Remyra IL og presse og media skal som en hovedregel være av positiv karakter. Det er viktig å pleie et godt samarbeid med presse og media, og positiv omtale av Remyra IL, egne eller andre lag eller medlemmer i presse og media er alltid ønskelig. Alle lag og medlemmer oppfordres derfor om å benytte presse og media til å spre idrettsglede og positive nyheter om alt og alle. Styrets medlemmer må informeres om saken dersom det er grunn til å tro at idrettslagets ledelse vil bli kontaktet om den.

NÅR PRESSEN KONTAKTER REMYRA IL:

Negativt rettet pressedekning skal alltid unngås, og Remyra IL skal ikke bidra til negativ omtale av andre på noe som helst måte. Dersom man opplever en pågående presse rundt en sak, eller det av andre årsaker oppleves som vanskelig å unngå en negativt rettet nyhet, skal pressens representanter henvises til et av styrets medlemmer, som overtar ansvaret for sakskontakten med presse og media.

NÅR REMYRA IL MÅ KONTAKTE PRESSEN:

Det kan også oppstå ulykker, kriser eller andre situasjoner som fører til at Remyra IL må sende ut en pressemelding med negativt innhold. I slike situasjoner er det svært viktig at det gis en så ensartet og korrekt informasjon som mulig. All kontakt med presse og media skal derfor i slike situasjoner gå gjennom EN person, som får rollen som pressekontakt for Remyra IL. Denne personen bør fortrinnsvis være leder idrettslaget, eller et av styrets medlemmer. Styret har ansvaret for informasjonen som gis i en pressemelding, og for hvordan Remyra IL fremstår utad i samfunnet, også gjennom presse og media. Medlemmer som kontaktes av journalister i slike situasjoner, bes derfor om å henvise journalistene til den som er utnevnt som idrettslagets pressekontakt.

HOVEDREGELEN ER DERMED…:

Hovedregler for omgang med presse og media er dermed at positive nyheter alltid kan spres av alle medlemmer av Remyra IL, mens negative nyheter alltid skal unngås, og alltid håndteres av et styremedlem eller leder dersom de allikevel oppstår.